Document ID: 32014R1282

REGULAMENTUL DE PUNERE ÎN APLICARE (UE) NR. 1282/2014 AL COMISIEI
din 2 decembrie 2014
de modificare a Regulamentului de punere în aplicare (UE) nr. 180/2014 în ceea ce privește cantitățile maxime de produse prelucrate care pot fi exportate sau expediate din regiunile ultraperiferice franceze și spaniole și țările terțe vizate
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 228/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea regiunilor ultraperiferice ale Uniunii și de abrogare a Regulamentului (CE) nr. 247/2006 al Consiliului (1), în special articolul 14,
întrucât:
(1)
Articolul 15 alineatul (1) din Regulamentul de punere în aplicare (UE) nr. 180/2014 al Comisiei (2) prevede posibilitatea ca operatorii economici să exporte, în cadrul fluxurilor comerciale tradiționale sau în cadrul comerțului regional, și să expedieze, în cadrul fluxurilor comerciale tradiționale, produse prelucrate conținând materii prime care au beneficiat de regimul specific de aprovizionare, astfel cum se menționează la articolul 10 din Regulamentul (UE) nr. 228/2013. Prelucrătorii care intenționează să exporte sau să expedieze produsele respective în acest context pot face acest lucru în limitele cantităților anuale indicate în anexele II-V la Regulamentul de punere în aplicare (UE) nr. 180/2014. Lista țărilor terțe către care pot fi exportate aceste produse este stabilită în anexa VI la regulamentul de punere în aplicare respectiv.
(2)
Autoritățile franceze au solicitat Comisiei să adapteze lista din anexa II la Regulamentul (UE) de punere în aplicare nr. 180/2014 în ceea ce privește Martinica, prin schimbarea cantităților maxime de produse prelucrate care corespund codurilor NC 0403 10 și NC 1101 00 și prin adăugarea cantităților pentru produsele care corespund codurilor NC 2202, NC 2105 și NC 2007. În ceea ce privește Guadelupa, ei au solicitat Comisiei să adapteze această listă prin modificarea cantităților maxime pentru produsele care corespund codurilor NC 1101 00 și NC 2309 90, precum și prin adăugarea cantităților pentru produsele care corespund codurilor NC 0402 10 și NC 2007, 2008 și 2009. De asemenea, autoritățile franceze au solicitat adăugarea de noi țări terțe pentru Martinica și Guadelupa pe lista din anexa VI la regulamentul de punere în aplicare respectiv.
(3)
Cantitățile maxime anuale de produse procesate care pot fi exportate sau expediate anual din Insulele Canare în cadrul exporturilor și expedierilor tradiționale sunt stabilite în anexa IV la Regulamentul de punere în aplicare (UE) nr. 180/2014, iar cantitățile care pot fi exportate sau expediate din Insulele Canare în cadrul comerțului regional sunt stabilite în anexa V la regulamentul de punere în aplicare respectiv.
(4)
Autoritățile spaniole au solicitat Comisiei să simplifice listele din anexele IV și V la Regulamentul de punere în aplicare (UE) nr. 180/2014, prin însumarea cantităților de produse prelucrate de la subpozițiile referitoare la codurile NC 1806 și NC 1905.
(5)
Prin urmare, Regulamentul de punere în aplicare (UE) nr. 180/2014 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Modificarea Regulamentului de punere în aplicare (UE) nr. 180/2014
Anexele II, IV, V și VI la Regulamentul de punere în aplicare (CE) nr. 180/2014 se modifică în conformitate cu anexa la prezentul regulament.
Articolul 2
Intrarea în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 decembrie 2014.

Labels: 3
18
17
6